Document ID: 32009D0140

ODLOČBA KOMISIJE
z dne 10. februarja 2009
o neobjavi sklicevanja na standard EN 3-9:2006 „Prenosni gasilniki - 9. del: Dodatne zahteve k EN 3-7 za odpornost proti tlaku za gasilnike s CO2“, v skladu z Direktivo 97/23/ES o tlačni opremi
(notificirano pod dokumentarno številko C(2009) 666)
(Besedilo velja za EGP)
(2009/140/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 97/23/ES Evropskega parlamenta in Sveta z dne 29. maja 1997 o približevanju zakonodaje držav članic v zvezi s tlačno opremo (1) in zlasti člena 6 Direktive,
ob upoštevanju mnenja Stalnega odbora, ustanovljenega v skladu s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov ter pravil o storitvah informacijske družbe (2),
ob upoštevanju naslednjega:
(1)
Direktiva 97/23/ES določa, da se tlačna oprema in sklopi lahko dajo v promet in začnejo uporabljati le, če ob ustrezni namestitvi in vzdrževanju ter namenski uporabi ne ogrožajo zdravja in varnosti ljudi ter, kjer je primerno, domačih živali in premoženja.
(2)
Za tlačno opremo in sklope se domneva, da izpolnjujejo bistvene zahteve iz Priloge I k Direktivi 97/23/ES, če so v skladu z nacionalnimi standardi, ki prevzemajo usklajene standarde, katerih referenčne številke so objavljene v Uradnem listu Evropske unije.
(3)
Na podlagi člena 6 Direktive 97/23/ES je Švedska vložila uradni ugovor v zvezi s standardom EN 3-9:2006, ki ga je 2. novembra 2006 sprejel Evropski odbor za standardizacijo (CEN), sklicevanje nanj pa še ni bilo objavljeno v Uradnem listu Evropske unije.
(4)
Švedska meni, da oddelki 4, 5.1, 5.2, 5.4, 6 in 8 standarda EN 3-9:2006 ne izpolnjujejo bistvenih zahtev Direktive 97/23/ES.
(5)
Glede oddelka 4 (materiali) standarda EN 3-9:2006 je Švedska mnenja, da navaja le splošne informacije in da zato ni mogoče določiti tehničnih rešitev glede zahtev za materiale v točki 4 Priloge I k Direktivi 97/23/ES. Natančna izbira materiala je v tem kontekstu bistveni element pri izpolnjevanju več bistvenih varnostnih zahtev za tlačno opremo v skladu z zadevno zahtevo pooblastila M/071 odboru CEN.
(6)
Oddelek 4 standarda EN 3-9:2006 ne opredeljuje materialov, ki jih je treba uporabiti. Standard le izključuje uporabo nekovinskih materialov za ohišja upravljalnih naprav in predpisuje, da morajo biti materiali komponent, ki lahko pridejo v stik z vsebino, združljivi z vsebino in materialom drugih komponent. Zato ob pomanjkanju konkretnih tehničnih specifikacij za oddelek 4 standarda EN 3-9:2006 ne more veljati domneva o skladnosti z zahtevami točke 4 Priloge I k Direktivi 97/23/ES.
(7)
Glede oddelka 5 (zasnova) standarda EN 3-9:2006, zlasti oddelkov 5.1 in 5.2, Švedska meni, da ne vsebujeta tehničnih zahtev za posode s CO2 glede ustrezne sposobnosti zadrževanja tlaka. Švedska meni, da te določbe niso skladne s točkami 2.3 in 2.9 Priloge I k Direktivi 97/23/ES.
(8)
Oddelka 5.1 in 5.2 standarda EN 3-9:2006 ne vsebujeta niti specifičnih zahtev glede oblike valja in upravljalne naprave niti podrobne tehnične rešitve za zagotovitev varnega polnjenja in praznjenja. Zato ne zadoščata v smislu izkazovanja domneve o skladnosti z zahtevami varnega ravnanja in uporabe v točki 2.3 ter varnega polnjenja in praznjenja v točki 2.9 Priloge I k Direktivi 97/23/ES.
(9)
Švedska meni tudi, da oddelek 5.4 standarda EN 3-9:2006 ni skladen s točko 2.11.2 Priloge I k Direktivi 97/23/ES.
(10)
Oddelek 5.4 standarda EN 3-9:2006 navaja, da se mora varovalni razpočni disk gasilnika aktivirati, ko je tlak med 10 % največjega dovoljenega tlaka PS in preizkusnim tlakom PT. Razpočni disk je v standardu opredeljen kot del opreme z varovalno funkcijo. Vendar razpočni disk ni tipična naprava za omejevanje tlaka, temveč predvsem varovalna naprava, saj je njen namen omejitev škode v primeru prenapolnjenja in pregretja. Poleg tega točka 2.11.2 Priloge I k Direktivi 97/23/ES o napravah za omejevanje tlaka zahteva, da morajo biti te naprave zasnovane tako, da tlak ne more trajno preseči največjega dovoljenega tlaka PS ter da lahko le kratkotrajni sunki presežejo PS in še takrat le za 10 %. Zato ta oddelek ne more izkazovati domneve o skladnosti z Direktivo 97/23/ES.
(11)
Po mnenju Švedske je namen oddelka 6 standarda EN 3-9:2006 (proizvodnja sestavljenega gasilnika) v skladu s Prilogo ZA k standardu zagotoviti skladnost z zahtevami točke 2.8 (Sklopi) Priloge I k Direktivi 97/23/ES. Vendar se točka 2.8 Priloge I k tej direktivi nanaša bolj na zasnovo in ne na proizvodnjo sestavljenega gasilnika.
(12)
Točka 2.8 Priloge I k Direktivi 97/23/ES vsebuje zahteve za zasnovo sklopov, da se zagotovi primernost različnih komponent, njihova ustrezna vgradnja in pravilna montaža v funkcionalno celoto. Točka 3 Priloge I k navedeni direktivi vsebuje podrobne zahteve v zvezi s proizvodnjo.
(13)
Oddelek 6 standarda EN 3-9:2006 ne vsebuje posebnih zahtev, povezanih z zasnovo. Vsebuje predvsem splošne informacije o zasnovi in proizvodnji, vendar te ne zadoščajo za izkazovanje domneve o skladnosti z zahtevami točke 2.8 Priloge I k Direktivi 97/23/ES. Poleg tega bi ta oddelek lahko povzročil zmedo, saj se njegova vsebina ne ujema z ustreznimi zahtevami Direktive.
(14)
Švedska je tudi mnenja, da oddelek 8 standarda EN 3-9:2006 ni skladen z zahtevami iz točke 3.3 Priloge I k Direktivi 97/23/ES, saj ne navaja dveh najpomembnejših parametrov, največjega dovoljenega tlaka PS in največje dovoljene temperature (TSmax).
(15)
Direktiva 97/23/ES v točki 3.3 Priloge I vsebuje podrobne zahteve o oznakah in napisih pri tlačni opremi. To pri vsej tlačni opremi vključuje tudi podatke o bistvenih dovoljenih zgornjih/spodnjih mejnih vrednostih.
(16)
Oddelek 8 standarda EN 3-9:2006 predpisuje označevanje z največjim dovoljenim tlakom PS, ne pa označevanja z najmanjšo in največjo dovoljeno temperaturo (TSmin/TSmax). Zato ne zadošča za izkazovanje domneve o skladnosti s točko 3.3 Priloge I k Direktivi 97/23/ES.
(17)
Poleg tega pri celoviti oceni zgradbe in vsebine standarda EN 3-9:2006 ni jasno, ali obravnava le zahteve za zasnovo sklopa (prenosni tlačni gasilnik) ali zajema tudi zasnovo komponent in proizvodnjo sklopa. Navedeni standard lahko povzroči zmedo glede področja uporabe ter razmerja med določbami standarda in bistvenimi zahtevami Direktive 97/23/ES.
(18)
Zato na podlagi EN 3-9:2006, informacij, pridobljenih pri posvetovanju z nacionalnimi organi, odborom CEN in gospodarskim sektorjem, ter ocene vseh vidikov izhaja, da usklajeni standard EN 3-9:2006 ne izpolnjuje bistvenih zahtev Direktive 97/23/ES.
(19)
Sklicevanja na standard EN 3-9:2006 se zato ne objavijo v Uradnem listu Evropske unije -
SPREJELA NASLEDNJO ODLOČBO:
Člen 1
Sklicevanje na standard EN 3-9:2006 „Prenosni gasilniki - 9. del: Dodatne zahteve k EN 3-7 za odpornost proti tlaku za gasilnike s CO2“ se ne vključi v seznam standardov, objavljenih v Uradnem listu Evropske unije.
Člen 2
Ta odločba je naslovljena na države članice.
V Bruslju, 10. februarja 2009

Labels: 1
20
7
18
15